**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2020. gada 23.janvārī Nr.1

Sēdi vada: **Artis Dzirkalis** - Latvijas Būvniecības padomes priekšsēdētāja vietnieks,

 Priekšsēdētāja pienākumu izpildītājs

Sēdē piedalās: **Kaspars Bondars, Pēteris Dzirkals, Leonīds Jākobsons, Ināra Laube, Ilmārs Leikums, Gints Miķelsons, Anna Upena, Ervīns Timofējevs,** **Normunds Tirāns, Edmunds Valantis.**

Uzaicinātie: **Olga Feldmane** – EM Būvniecības politikas departamenta direktore;

**Andris Lazarevs** **–** EMBūvniecības politikas departamenta direktores vietnieks;

 **Jānis Dripe -** Kultūras ministrija, Investīciju un projektu nodaļas eksperts;

**Juris Poga -** Latvijas Arhitektu savienības prezidents;

 **Elīna Rožulapa -** Latvijas Arhitektu savienības, Sertificēšanas centra vadītāja;

 **Dzintra Purviņa -** Kultūras ministrija, Kultūrpolitikas departamenta, Radošo industriju nodaļas referente;

 **Ilma Valdmane –** Vides aizsardzības un reģionālās attīstības ministrija, Telpiskās plānošanas departamenta, vecākā eksperte.

Sēdē nepiedalās: Andris Bērziņš, Dzintra Gorbunova, Klāvs Grieze, Normunds Grinbergs, Madars Lasmanis, Jānis Rāzna, Jurijs Strods, Gunārs Valinks.

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. Par likumprojektu “Arhitektūras likums”.

 2. Par Latvijas Būvniecības padomes definēto prioritāšu aktualizāciju (Būvniecības kvalitātes celšana; Birokrātijas mazināšana; Juridisko risku mazināšana publiskos iepirkumos; Veicināt kvalitatīva darbaspēka saglabāšanu nozarē).

3. “Latvijas Būvniecības nozares attīstības stratēģijas 2017.-2024.gadam” izpilde 2019.gadā.

4. Citi jautājumi.

Sēdi sāk 14:05

**Protokolā lietotie saīsinājumi**

EM – Ekonomikas ministrija

ES – Eiropas Savienība

IZM – Izglītības un zinātnes ministrija

KM – Kultūras ministrija

LBN – Latvijas būvnormatīvs

LBP, Padome – Latvijas Būvniecības padome

MK – Ministru kabinets

NVO – Nevalstiskās organizācijas

Partnerība – Latvijas Būvuzņēmēju partnerība

VARAM – Vides aizsardzības un reģionālās attīstības ministrija

**1.§**

**Par likumprojektu “Arhitektūras likums”**

--------------------------------------------------------------------------------------------

**Ziņo:** J.Dripe

Jānis Dripe prezentē *Arhitektūras likumu* un arhitektus Latvijā, sākot ar vēsturi, raksturojot esošo situāciju Latvijā, un norādot uz to, kas bija par pamatu likumprojekta izstrādei. (Prezentācija pielikumā)

* + - Kultūras ministrija ir galvenais partneris arhitektiem un LAS, valstiskas institūcijas izpratnē. Kopā Latvijā pavisam 982 arhitekti, 724 sertificēti arhitekti, 463 no tiem LAS biedri. Arhitekta profesiju var apgūt vairākās mācību iestādēs un augstskolās Latvijā.
* Šobrīd ir vairāki dokumenti, normatīvie akti, kas virza un reglamentē arhitekta profesiju Latvijā: *Būvniecības likums* (EM); *Augstākās izglītības likums* (IZM); *Teritorijas attīstības plānošanas likums* (VARAM); Likums par reglamentētajām profesijām un profesionālās kvalifikācijas atzīšanu.

Kopš 2015. gada pastāv ideja par *Arhitektūras likumu*, tika veikti pētījumi un izvērtēta citu valstu pieredze, bet par atskaites punktu var pieņemt 2018.gadā - Eiropas kultūras ministru parakstīto Davosas deklarāciju[[1]](#footnote-1), kurā noteikta kopējā atbildība par vidi un projektēšanas procesu.

Likumprojektu veidojusi KM un LAS Darba grupa, piesaistot institūcijas un ekspertus.

**Arhitektūras likums pamatvērtības un struktūra:**

* Sabiedriskais labums un atbildība par kvalitatīvu vidi;
* Profesijas pašpārvalde un vieta būvniecības procesā;
* Arhitektūras procesu pārraudzība un administrēšana;
* Konkursu prakse;
* Sertificēšana un kvalitātes celšana.

Ja skatāmies uz likumu no sertificētas profesijas pozīcijām, arhitekta darbs nav tikai projektēšana, tas ir izglītošana, pedagoģija, plānošana, zinātne, administrēšana utt., šī profesija ir pelnījusi no valsts pašnoteikšanos atbilstoši Eiropas praksei.

Likumam ir KM un EM atbalsts politiskajā līmeni, par šo jautājumu ir runājuši: kultūras ministre Dace Melnbārde ar ekonomikas ministru Arvīdu Ašeradenu 2018.gadā, kā arī tagadējie ministri Nauris Puntulis un Ralfs Nemiro.

Latvijas arhitektūras politiku 2020.gadā veidos:

Attiecībā uz radošiem procesiem:

Kultūras ministrija - stratēģiskais partneris, kā profesiju pārraugošā ministrija, Nacionālās arhitektūras padome.

Ministrijas – sadarbības partneri konkrētās jomās:

* + Ekonomikas ministrija-būvniecības industriju pārraugošā ministrija.
	+ Izglītības un zinātnes ministrija-izglītību pārraugošā ministrija.
	+ Vides aizsardzības un reģionālās attīstības ministrija - teritoriālās plānošanas jautājumos.

**J.Poga** – doma par šādu likumu jau ir dzimusi 90to gadu beigās (manifests, tēzes par arhitektūras kvalitāti). *Arhitektūras likums* nekādā mērā neizjauc būvniecības procesu, *Būvniecības likums* to labi apraksta, bet *Arhitektūras likuma* jēga ir - definēta arhitektūra.

Informē, ka ir veikts pētījums par arhitektūras pakalpojumiem Latvijā, par pēdējo desmitgadi, kas drīzumā tiks prezentēts. Ir vairāki piemēri, kas notiek Latvijā. Pret *Design and build* principa ieviešanu publiskajos būvniecības iebildumos nav, bet ir iebildumi pret *Build without design*.

Iesaka Davosas deklarācijas terminu Baukultur - Būvniecības kultūra, kvalitāte, netulkot, jo termins ir daudz plašāks, tas ietver kvalitatīvu dzīves telpu Eiropas savienības iedzīvotājiem.

**I.Valdmane** – vēlas papildināt par Baukultur, tas likumdošanā kā termins parādās pirmo reizi, tas attiecas ne tikai uz būvniecību, bet uz visu apbūvēto vidi.

Likums aptver visas arhitekta darbības jomas, ne tikai projektēšanu (tās ir pilsētu plānošana, teritoriju plānošana, izglītības joma, publicistika, pētniecība u.c.) Svarīgi ir būvvaldes arhitekti, viņu viedoklis bieži netiek ņemts vērā, ar šo likumu tiek iezīmēta arī būvvaldes arhitekta loma.

Jaunums ir Pilsētas arhitektu dienesta izveidošana, kur arhitekts būtu neatkarīgs speciālists, kas nav pakļauts būvvaldei, pie kura var saņemt konsultācijas par labākiem arhitektoniskiem risinājumiem.

Likumā noteikti arhitektūras principi un Ētikas kodekss. Šobrīd Ētikas kodekss attiecas tikai uz LAS biedriem vai sertificētiem arhitektiem. Ja tas tiks ietverts likumā, tad Ētikas kodekss būs saistošs visiem, kas sniegs arhitekta pakalpojums.

Svarīga loma ir veltīta sertificēšanas jautājumam un profesionāliem standartiem, kas būs obligāti visiem arhitektūras jomā strādājošiem.

**A.Dzirkalis** – informē, ka 2018.gadā arī Padome skatīja jautājumu par Davosas deklarāciju un pieņēma lēmuma atbalstīt tās iedzīvināšanu Latvijā.

**E.Valantis** – gribētu, ka rezultātā būtu uzbūvēti kvalitatīvi objekti. Gan Baukultur, gan laba arhitektūra ir visu mūsu vēlme, bet vai to var atrisināt ar likumu, tam netic. Skatoties uz *Būvniecības likumu* un saistīto regulējumu neredz, kas traucētu piemērot kvalitatīvu arhitektūru, ir konkrētās lietas kas traucēt un kas jāmaina. Jāsaprot kas ir tās lietas, kas šobrīd liedz strādāt labi, ir esoši MK noteikumi, ko var pilnveidot. Jau šobrīd neviens neregulē arhitektu pašpārvaldi - LAS darbību.

Apmeklējot ārvalstis redzams, ka izcila un kvalitatīva arhitektūra ir tajās valstīs, kur ir bijis ekonomiskais uzplaukums, ar likuma palīdzību nevarēs nodrošināt izcilu un kvalitatīvu arhitektūru, pie nepietiekama finansējuma. Jāpanāk kvalitāte, skaidrs atbildības sadalījums, ja ir dažādi likumi, dažādi uzraugi, tad grūti panākt vienotu nostāju. Ir esoši MK noteikumi, ja ir idejas, kas jāpilnveido var risināt MK līmenī. Labāk jādomā ko kopīgi darīt divām ministrijām, lai palīdzētu nozarei un pasūtītājam.

Vēl viena būtiskā lieta, pie būvniec regulējuma arhitekts ir būvprojekta vadītājs, ar visu saistīto atbildību, kas pie jaunā modeļa to skatīsies, kurš atbildēs.

**J.Poga** – Likums ir politisks dokuments, kas pasaka sabiedrībai, kas ir arhitektūra. Skatoties valsts iekšienē ir viens skatījuma, skatoties ārpus valsts robežām ir cits skatījums. Esot ES gribam dzīvot pēc Eiropas standartiem, tam jātiek pāri. Likumam sekos tālāk standarti. Ja pasūtītājs saprot, ko pasūta, tad ir labi, bet ja nesaprot, tad tikai būvē.

**E.Rožulapa** – uzsver, ka arhitektūru nevar noregulēt ar *Būvniecības likumu*, arhitektūra iziet ārpus būvniecības procesa robežām. Piem. teritorijas attīstības plānošana.

Par profesijas pašpārvaldi, esošais modelis nenodrošina profesijas profesionālu reglamentāciju, vēlas reglamentācijā iesaistīt visus sertificētos arhitektus. Šobrīd esošajā modelī, kāds no augšas dod norādes sertificētiem arhitektiem. Likumam ir pozitīvi mērķi un jāsaprot, ka tikai caur būvniecības procesu, arhitektūru nevar noregulēt.

**J.Dripe** – atgādina, ka *Arhitektūras likums* ir vajadzīgs jomu plašuma dēļ un neredz pretstāvi ar *Būvniecības likumu.* Priekšā vēl ir diskusijas par to kā šie likumi sadarbojas.

**G.Miķelsons** - cer ka šis likums, jau tā sarežģīto regulējumu nepadarīs vēl sarežģītāku. Grib zināt, vai LAS ir vēlme strādāt pie atbildību noteikšanas arhitektiem un kā tiek definēts kvalitatīvs būvprojekts, kad standarti tiks izstrādāti?

**E.Rožulapa** – informē, ka kopā ar *Providus,* ir diskutēts par atbildību jautājumu un tapis dokuments, kurā tas ir definēts. *Arhitektūras likums* pieskaras kvalitātes jautājumiem dažādos aspektos, izstrādāto risinājumu piemērotība konkrētai situācijai, tā ir kvalitāte likuma izpratnē. Standarta, kas uzskaitīs viegli izmērāmas prasības, nebūs. Nebūs tāda formālas norādes pēc kurām neprofesionālis varētu pārbaudīt arhitektūras kvalitāti. J.Dripe piebilst, ka tam būs domāts Pilsētu arhitektu dienesti, kas skatīs specifisko arhitektūras kvalitāti.

**J.Poga** – būvprojekta kvalitāte parādās jau citā līmenī, tenderī strādājot pie būvprojekta arhitekts nezin, kad būve tiks būvēta, kādus materiālus būvnieks pielietos, tiek dotas norādes par to, kas būvniecības procesā jānodrošina būvniecības laikā, kvalitāte būs atkarīgas no būvnieka darba.

**L.Jākobsons** – 24.pants – Autortiesības. Kādas tiesības būs veikt izmaiņas projektā? Bažas par to, ka būvniecības procesu arvien vairāk sadrumstalojam. Teritorijas plānošana (VARAM) jau tika nodalīta no būvniecības, tagad atdalām arī arhitektūru (KM).

**N.Tirāns** – piekrīt tam, ka autortiesības ir ļoti aktuāls jautājums par kuru jādiskutē, jo daži arhitekti tik ļoti turas pie savām autortiesībām, ka rodas vēlme atteikties no autoruzraudzības.

**I.Leikums** – atbalsta *Arhitektūras likumu,* katrs indivīds likumā var atrast interesējošās lietas, ir viegli lasāms un uztverams. Kā pozitīvu atzīmē, ka arhitektūras kvalitātes principos ir paredzēts ievērot arī funkcionālisma un ekonomiskā pamatojuma kritērijus.Likumā ielikta loģiska struktūra, paredzot gan konceptuālus kvalitatīvas arhitektūras radīšanas priekšnoteikumus, gan arī arhitektu kontroles mehānismus, tātad, iekļauts gan “burkāns”, gan “pātaga”.

**A.Upena** – konceptuāli nerodas pretenzijas, uztrauc tikai regulējuma sadrumstalotība, lai neveidojas pretrunas. Atsevišķi punkti noteikti nedaudz par plašu. Jautā vai likumā arī paredzēs regulēt publisko iepirkumu. Galvenais, lai likums neiejaucas citos likumos, lai katra lieta ir vienā vietā.

**Nolemj**: Pieņēma informāciju zināšanai.

**2.§**

**Par Latvijas Būvniecības padomes definēto prioritāšu aktualizēšanu**

----------------------------------------------------------------------------------------------

**Ziņo:** A.Dzirkalis

Ierosinājumi un priekšlikumi par mērķu maiņu 2020.gadā nav saņemti, līdz ar to prioritātes paliek iepriekšējās.

**Padomes noteiktās prioritātes 2020.gadā:**

1. Noteikt skaidru būvniecības procesu dalībnieku atbildības sadalījumu Būvniecības likumā un izstrādāt jaunu visu risku apdrošināšanas likumu
2. Sakārtot projektēšanas procedūras (būvvaldē iesniedzamais projekta apjoms, projektēšanas stadijas u.c.)
3. Ieviest vienotu praksi publisko iepirkumu būvniecības līgumos (FIDIC līgumi, banku garantijas)
4. Izstrādāt stratēģisku valdības plānu lielāko objektu būvniecībai, t.sk. *Rail Baltica* īstenošanai, kā arī ilgtermiņa redzējumu infrastruktūras uzturēšanai
5. Veicināt darbaspēka pieejamību būvniecībā, darba spēka būvniecībā kvalifikācijas izpēte.

**Nolemj**: Padome apstiprina darbības prioritātes 2020.gadā.

**3.§**

**“Latvijas Būvniecības nozares attīstības stratēģijas 2017.-2024.gadam” izpilde 2019.gadā**

 ----------------------------------------------------------------------------------------------

**Ziņo:** I.Rostoka

Visiem Padomes locekļiem un to pārstāvētajām institūcijām un sadarbības partneriem ir izsūtīts informācijas pieprasījumu par “Latvijas Būvniecības nozares attīstības stratēģijas 2017.-2024.gadam” (turpmāk **–** Stratēģija) pasākumu izpildes progresu 2019.gadā. Nav bijusi liela atsaucība. Visa saņemtā informācija apkopota tabulā un izsūtīta padomes locekļiem zināšanai.

Tāpat 2019.gada 29.augusta sēdē Padome atbalstīja aktualizētos Stratēģijas mērķus un pasākumus to sasniegšanai.

Latvijas Būvniecības padomei jāapstiprina Pārskats par Stratēģijas pasākumu izpildes progresu 2019.gadā, lai varētu to publicē EM mājas lapā.

**L.Jākobsons** - pēc plāna bija jāizveido Latvijā būvmateriālu sertifikācijas sistēma ETA, no ministrijas bija atbilde, ka neviens nav pieteicies, tāpēc arī netika izveidota[[2]](#footnote-2).

**G.Miķelsons** – uzskata, ka Stratēģija ir ar mazu pievienoto vērtību, bija plānotas vairāk kā 30 aktivitātes, bet lielākā daļa no tām ir ministriju aktivitātes, NVO tās var veicināt un piedalīties, tikai dažas attiecas uz nozari. Vajadzīga kvalitatīva diskusija ar EM, kuras no aktivitātēm ir ministrijas dienaskārtībā. Stratēģija ir tikai formāls dokuments.

**O.Feldmane** – iebilst, jo Stratēģiju rakstīja pati nozare, nozare to apstiprināja, katru gadu Padomē skaņo prioritāros pasākumus un aktivitāšu plānu. Mēs strādājam pie konkrētiem pasākumiem, par ko esam Padomē vienojušies. Ja nepatīk Stratēģija, ja nepatīk kā ministrija pie Stratēģijas strādā, tad aicina Padome pateikt ko tā sagaida no EM un kā būtu jākomunicē saistībā ar Stratēģiju. Ja nepieciešams, varam veidot darba grupu par stratēģijas izpildi.

Padome pārmet ministrijai, ka normatīvo aktu projekti nav diskutēti ar nozari.

**O.Feldmane** - iebilst, jo normatīvie akti tiek apstiprināti diskutējot vairākus mēnešus vai pat gadus, ja kādi priekšlikumi nav ņemti vērā, tas nenozīmē, ka nav notikušas diskusijas. Nozarē nav vienotas nostājas, atnāk vieni ar vieniem iebildumiem, otri ar citiem, nekad mēs visus nevarēsim ņemt vērā.

Atgādina, ka Padome veido savu Darba kārtību, un gribētu zināt, kas ir tas ko Padome gribētu uzlabot. Ministrija līdz šim nav saņēmusi pārmetumus par darba organizāciju.

**G.Miķelsons** – neraugoties uz pārmetumiem, piebilst, ka Padome gribētu strādāt kopā ar ministriju Stratēģijas mērķu sasniegšanā.

**O.Feldmane** – aicina Padomi vēlreiz definēt prioritātes pie kurām gribētu strādāt, un tad vienoties par formu kā turpmāk kopā strādāt, jo tas, kas vienam ir prioritāte, otram nav un kāds jūtas neiesaistīts vai nenovērtēts.

**P.Dzirkals** – atgādina, ka Padomei nav savu mērķu, Padome nav nekāds SIA. Aicina sadalīt Stratēģijā noteiktos mērķus mazākos konkrētos mērķos un virzīt to sasniegšanu. Lielie mērķi noved pie pārmetumiem vienam pret otru. Ja sadala sīkāk un konkrētāk, tad var diskutēt, nedrīkst būt atšķirīgi mērķi Padomei un EM.

Padomei pašai jāorganizē sava sadarbība ar ministriju, mums jādefinē savas vēlmes un jādara tās zināmas ministrijai.

Dažādiem Padomes locekļiem ir dažādi viedokļi izmaiņām normatīvajā regulējumā, tāpēc ierosina vienoties un nobalsot Padomē, tā padarot Padomes lēmumu saistošu ministrijai. Aicina EM jautājumus, par kuriem ir diskusijas, nest uz Padomes sēdi, atkārtoti izdiskutēt un pieņemt lēmumu.

**A.Dzirkalis** – aicina izteikt priekšlikumus, kā turpmāk pie šī jautājuma strādāt: vai katrs gatavo savus priekšlikumus, vai tiek strādāts pie Stratēģijas uzdevumiem Padomes sēdē.

Priekšlikums veidot atsevišķu Darba grupu un rezultātu prezentēt nākamajā Padomes sēdē.

**Nolemj**: 1. Lai objektīvāk varētu izvērtēt “Latvijas Būvniecības nozares attīstības stratēģijā 2017.-2024.gadam” izpildē sasniegto rezultātu un visu iesaistīto paveikto, Padome nolēma veidot Darba grupu, lai daudz detalizētāk definētu izvirzītos mērķus un uzdevumus to sasniegšanai, kā arī identificētu izpildītājus.

2. Darba grupa, Stratēģijas mērķu un uzdevumu detalizēto versiju prezentē nākamajā Padomes sēdē.

**4.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ziņo**: A.Dzirkalis

**A.Upena** – ierosina nākamajā sēdē izskatīt jautājumu par Ralfa Namiro Darba grupā diskutētiem, publiskā iepirkuma uzlabojuma pasākumiem, kas nozarei netiek rādīti un par kuriem netiek runāts. Uzskata, ka tas nav pareizs sociālais dialogs, nepieciešama ciešāka sadarbība ar nozaru organizācijām.

**O.Feldmane** – informē, ka Pasākumu plāns, kas ir tapis pamatojoties uz Premjera doto uzdevumu, pēc tam, kad Konkurences padome nāca klajā ar ziņojumu par karteļiem būvniecībā. Sākumā plāns bija domāts būvniecības iepirkumiem, bet tika lemts to izstrādāt plašāk, attiecinot uz visām nozarēm. Plāna izstrāde tika virzīta ministra vadībā. Piekrīt atbildīgās personas uzaicināt uz nākamo Padomes sēdi.

**I.Laubu** – ierosina kādā no sēdēm iekļaut jautājumu par birokrātiskā sloga mazināšanu un pateikt kurā segmentā tas jādara: vai pašvaldībās, vai pie tīklu turētājiem, vai kur citur. Būvniecības process pagarinājies, paiet termiņi un nekas nenotiek.

**O.Feldmane** – informē, ka būtiskākais ir tas, ka būvniecība ir pašvaldības autonoma funkcija, EM var runāt tikai par regulējumu un regulējumā ieliktiem šķēršļiem. EM ir aizsūtījusi vēstules VARAM, Premjeram un Tieslietu ministrijai, aicinot pārskatīt pašvaldību autonomo funkciju uzraudzību, lai varētu ietekmēt būvniecības procesu pašvaldībās. Šobrīd tiek gaidītas atbildes. Aicina nozari konkrēti sagatavot prezentāciju par to, kurā posmā termiņi pagarinās.

**N.Tirāns** – apsola uz nākamo Padomes sēdi sagatavots prezentāciju par problēmām, kas saistās ar sertifikāciju.

**E.Timofējevs** – Ierosina pieaicināt Iepirkumu uzraudzības biroju (IUB), lai diskutētu par to, ka būvniecības pakalpojumu iepircēji, runājot par iepirkumu dokumentu zemo kvalitāti, norāda, ka IUB liedz tērēt līdzekļus, sertificētu būvspeciālstu un arhitektu piesaistei iepirkuma uzdevumu sagatavošanā.

**Nolemj: 1.** Latvijas Būvniecības padomes sēdi sasaukt **2020.gada 20.februārī, plkst.14.00.**

 **2.** Nākamajā Padomes sēdē skatīt jautājumus par pasākumu plānu publiskā iepirkuma uzlabošanai un aicināt uz sēdi plāna izstrādātājus.

**3.** N.Tirāns nākamajā Padomes sēdē prezentē skatījumu uz problēmām, kas saistās ar sertifikāciju.

Sēdi slēdz 16:15

Padomes priekšsēdētāja vietnieks A.Dzirkalis

Protokolēja I.Rostoka

1. **Davosas****deklarācija** -Ceļā uz augstas kvalitātes būvkultūru (Baukultur) Eiropā, parakstīta kultūras ministru konferencē, 2018.gada 20.-22. janvārī, Davosā (Davos), Šveicē. [↑](#footnote-ref-1)
2. **Informācijai.** Sākot no 2019.gada 21. novembra BM Trada Latvija ir EOTA biedrs un turpmāk tai būs tiesības izdot Eiropas tehnisko novērtējumu (ETA) un piešķirt ETA būvizstrādājumu ražotājiem Latvijā un ārpus tās, CE marķējumus koka karkasu mājām.  Ražotājiem kļūst ātrāk pieejamāks CE marķējums inovatīviem un nestandartizētiem būvizstrādājumiem, lai varētu ieiet jaunos eksporta tirgos. [↑](#footnote-ref-2)